聞陳正學理琴
作者：劉黻
朝代：宋

paragraphs: 聞君整琴待秋風，我欲從之魂夢通。
素麻髣髴蒼髯翁，揚休山立崆峒東。
淚痕猶濕龍門桐，有曲無音悲天公。
猗蘭未冷拘幽濃，那知斯道將遂窮。
山矸石爛冥感叢，枝蜩盤蠅迭相雄。
兩耳年來怪不聰，群哇擾雜安於聾。
煩君爲我調怔忡，流泉隠隠深澗中。
春溫廉折各不同，聲雖在指意在胸。
雲飄柳絮風入松，恍然樓閣坐虛空。
伯牙所知何必鍾，白鶴飛來采芹宮。